

**Előterjesztés**

Önkormányzati ASP rendszerhez való rendszercsatlakozási kérelem benyújtásáról

**Tisztelt Közgyűlés!**

Magyarország helyi önkormányzatairól szóló 2011. évi CLXXXIX. tv. 114. § (2) bekezdés alapján:

*A helyi önkormányzat – egyes kötelező feladatainak informatikai támogatása céljából – csatlakozik a helyi önkormányzatok feladatellátását támogató, számítástechnikai hálózaton keresztül távoli alkalmazásszolgáltatást nyújtó, az állam által biztosított, elektronikus információs rendszerhez (a továbbiakban: önkormányzati ASP rendszer). A csatlakozás módját, végső határidejét és az önkormányzati ASP rendszer szakrendszereit kormányrendelet határozza meg.*

**Az önkormányzati ASP rendszerről szóló 257/2016. (VIII. 31.) Korm. rendelet 6. § (1) bekezdés szerint:**

*A helyi önkormányzat az önkormányzati ASP rendszerhez*

*a) a keretrendszer és a szakrendszerek igénybevételével (a továbbiakban:* ***rendszercsatlakozás****) vagy*

*b) – az önkormányzati ASP rendszer által támogatott feladatok önálló informatikai támogatása mellett – az önkormányzati adattárház számára a 3. mellékletben meghatározott adatok átadását lehetővé tevő interfész kiépítésével (a továbbiakban:* ***interfészes csatlakozás****)*

*csatlakozhat.*

**Szakmai indoklás:**

Az ASP (Application Service Provider) modell lényege, hogy a felhasználó nem egy számítógépes programot vásárol meg, amit a helyi számítógépre telepít, hanem egy távoli szolgáltató központtól szolgáltatásként veszi igénybe az alkalmazásokat, internetböngésző használatával. Az ilyen szolgáltatás igénybevétele technológiailag és gazdaságilag is kedvezőbb megoldást jelent a településeknek a különféle feladataik támogatásához.

Interfésszel az a helyi önkormányzat csatlakozhatott, amelynek interfészes csatlakozására az e-közigazgatásért felelős miniszter legkésőbb 2018. május 31-ig az engedélyt megadta. Eger MJV Önkormányzata alkalmazás-rendszereinek megfelelő integráltságát a miniszteri engedélyt megelőzően egy miniszteri felhatalmazással rendelkező szakértő csapat megvizsgálta. A vizsgálat eredményeképpen az interfészes csatlakozáshoz a miniszteri engedélyt Eger MJV Önkormányzata megkapta.

**Az utóbbi években egyre több interfésszel csatlakozott megyei jogú város választja a rendszercsatlakozási módot** az ASP rendszerhez történő csatlakozáshoz. Egyöntetűen az a szakmai vélemény és álláspont alakult ki, hogy mostanra a Magyar Államkincstár által biztosított ASP rendszer elemei és szolgáltatásai megfelelően működnek, az általuk nyújtott szolgáltatások javítják az önkormányzati rendszermodulok integráltságát, az elektronikus ügyintézés területén pedig számos ügyfélbarát megoldást nyújtanak.



1. ábra Megyei jogú városok csatlakozási módjai

Az az interfészes önkormányzat, **amelyik áttér az ASP szakrendszerek használatára, térítésmentesen jut központilag karbantartott és üzemeltetett rendszerekhez**, melyek használatával hosszú távon **jelentős pénzügyi, humánerőforrás-, illetve időmegtakarítást ér el.**

**A rendszercsatlakozással elérhető megtakarítások kiterjednek a következő területekre:**

* az önkormányzat informatikai infrastruktúrájának fenntartásához szükséges szoftver megújítási költségei;
* a rendszerfelügyeletet, -üzemeltetést (adattárolás, adatmentés, szoftverfrissítés, szerver-infrastruktúra üzemeltetése, fenntartása), szakrendszerenkénti jogosultság kezelését végző humán vagy külső erőforrás;
* az adattárház-leválogató programok üzemeltetési, karbantartási és szakmai felügyeleti kiadásai;
* az alkalmazásüzemeltetési feladatok;
* a jogszabálykövetés és egyéb fejlesztések költségei;
* a HelpDesk (szakmai segítségnyújtás) szolgáltatás költsége;
* az oktatási költség;
* az egyes (szak)rendszerek és külső szervezetek között hiányzó integrációs funkciók miatt jelentkező önkormányzati feladatok ellátása.

**A rendszercsatlakozással az önkormányzatok az ASP rendszer valamennyi szakrendszeréhez csatlakoznak.**


**Az önkormányzati ASP rendszer elemei:**

1. **Keretrendszer:**

A Keretrendszer biztosítja a szakrendszerek számára az egységes felületet és a hozzáférést, az egységes felhasználó-, és jogosultságkezelést, valamint a rendszerszintű menedzsment (üzleti) funkciók elérését. A kormányrendelet alapján a jogosultságkezelés folyamata önkormányzatonként elkülönülten történik a Keretrendszerben. Az önkormányzatok a Keretrendszerben külön izolációs egységet, úgynevezett tenantot alkotnak, ezáltal biztosítva az elkülönült adatok tárolását.

1. **Szakrendszerek:**

* ADÓ szakrendszer
* Gazdálkodási szakrendszer
* Ingatlanvagyon kataszter szakrendszer
* Ipar- és kereskedelmi szakrendszer
* Iratkezelő szakrendszer
* Portál rendszer (ELÜGY, települési portál, elektronikus űrlap szolgáltatás)
* Hagyatéki leltár szakrendszer



2. ábra AZ ASP rendszer elemeinek az integrációja és kapcsolatai (Forrás: Magyar Államkincstár)

Eger Megyei Jogú Város 2019. évben csatlakozott a helyi adóztatást érintően – az önkormányzaton belül egyedül rendszerszintű csatlakozással - az ASP rendszerhez. Az ASP Adószakrendszer biztosítja a jogszabályi környezetből adódó követelmények alapján az önkormányzati adóhatóság hatáskörébe tartozó adókkal és adók módjára behajtandó köztartozásokkal kapcsolatos nyilvántartások létrehozását, vezetését, kezelését jogszabályban meghatározott adattartalommal, valamint adatszolgáltatás biztosítását a Magyar Államkincstár felé. Az ASP Adó szakrendszer biztosítja továbbá az adózáshoz kapcsolódó pénzügyi – számviteli feladatok ellátását, a pénzforgalom feldolgozását, nyilvántartását, a befizetések és kiutalások ellenőrzését, a hatósági feladatok ellátását támogató - az ügyiratok kezelésével kapcsolatos - érkeztetési, a hatósági döntésekkel kapcsolatos iratkezelési, postázási, véglegesítéssel kapcsolatos tevékenységek ellátását. A szakrendszer kiemelt feladata az elektronikus ügyintézéssel, bevallással, az adózói folyószámlával kapcsolatos felületek biztosítása és azok támogatása, illetőleg a keretrendszeren belüli adatkapcsolatok – így a gazdálkodási rendszer támogatása - továbbá a külső adatkapcsolatok - a NAV, a BM és a Magyar Államkincstár - támogatása. A rendszer folyamatosan frissül, leköveti a jogszabályi változásokat és támogatja az elektronikus ügyintézés jelentős térnyerését is. Az adatbázis szintű adatkezelés mind a tervezésnél, mind az adópolitika kialakításánál nagy előnyöket rejt magában.

Az ASP Korm. rendelet biztosítja az önkormányzat által alapított, önálló gazdasági szervezettel rendelkező költségvetési szervek (a továbbiakban: önkormányzati költségvetési szerv) csatlakozásának lehetőségét is. Ebben az esetben az önkormányzati költségvetési szerv az ASP rendszer Gazdálkodási szakrendszeréhez csatlakozik a csatlakozás kezdeményezését követő év január 1-jével. A csatlakozás iránti igény bejelentésének határideje a csatlakozást megelőző év július 31-e, amelyet a Magyar Államkincstárhoz szükséges benyújtani. Az intézményi csatlakozási szándék bejelentésére formanyomtatvány nem került rendszeresítésre. A csatlakozáshoz minden esetben szükséges az alapító önkormányzat hozzájárulása, amelyet a benyújtott kérelemnek tartalmaznia kell. A szakrendszer éles üzemben történő használatának feltétele az önkormányzati költségvetési szerv és a Kincstár közötti szolgáltatási szerződés megkötése, amelynek aláírója a csatlakozó önkormányzati költségvetési szerv vezetője mellett az alapító önkormányzat polgármestere.

Az önkormányzati ASP rendszerről szóló 257/2016. (VIII. 31.) Korm. rendelet 8/A. § (4) bekezdés a) pontja szerint az önkormányzati költségvetési szerv csatlakozását megelőzően az (1) bekezdés a) pontja szerinti önkormányzati költségvetési szerv szolgáltatási szerződést köt a Kincstárral. A szolgáltatási szerződés alapján az önkormányzati költségvetési szerv a Korm. rendelet 3. § (2) bekezdés d) pontja szerinti szakrendszerhez (gazdálkodási rendszer) csatlakozik, illetve a 3. § (2) bekezdés a) pontja szerinti szakrendszerhez (iratkezelő rendszer) csatlakozhat.

**Az ASP Korm. rendelet 13. § (7) bekezdése alapján:** 2019. június 1-jét követően az interfésszel csatlakozott helyi önkormányzat az e-közigazgatásért felelős miniszternél kezdeményezheti a rendszercsatlakozással történő csatlakozást. A rendszercsatlakozás időpontját az e-közigazgatásért felelős miniszter – a helyi önkormányzatokért felelős miniszter véleményének beszerzését követően – a Kincstárral együtt állapítja meg.

**Az ASP rendszerhez rendszercsatlakozás útján történő csatlakozás a jövőben – az egyszeri, főleg az adatmigrációval (vagyonkataszter, irat szakrendszer, gazdálkodási szakrendszer) együtt járó kiadásokat követően – jelentős megtakarítással jár együtt, mindamellett. hogy a központilag menedzselt rendszerhez való csatlakozással jelentős működésbiztonsági előrelépést is jelent Önkormányzatunk, Hivatalunk és költségvetési szerveink tekintetében.**

A fentiek alapján kérem a T. Közgyűléstől a határozati javaslat elfogadását.

Eger, 2025. február 11.

**Vágner Ákos**

polgármester

**Határozati javaslatok:**

1. **Eger Megyei Jogú Város Önkormányzatának Közgyűlése felhatalmazza Vágner Ákos polgármestert és dr. Barta Viktor jegyzőt, hogy az önkormányzati ASP rendszerről szóló 257/2016. (VIII. 31.) Korm. rendelet 13. § (7) bekezdése alapján az e-közigazgatásért felelős miniszternél kezdeményezzék Eger Megyei Jogú Város Önkormányzatának és Polgármesteri Hivatalának az ASP rendszerhez rendszercsatlakozással történő csatlakozását.**

**Felelős: Vágner Ákos polgármester**

**dr. Barta Viktor jegyző és megbízásukból**

**Erdei Gyula, a Polgármesteri Hivatal Informatikai és Rendészeti Irodájának vezetője**

**Határidő: 2025. március 31.**

1. **Eger Megyei Jogú Város Önkormányzatának Közgyűlése az önkormányzati ASP rendszerről szóló 257/2016. (VIII. 31.) Korm. rendelet 8/A. § (2) bekezdése alapján az Egri Közszolgáltatások Városi Intézménye (székhelye: 3300 Eger, Bem tábornok út 3.; adószáma: 15379913-2-10; törzskönyvi azonosító szám (PIR): 379919), mint önkormányzati költségvetési szervnek az ASP rendszerhez történő önkéntes csatlakozásával egyetért.**

**Felelős: Vágner Ákos polgármester megbízásából**

**Erdei Gyula, a Polgármesteri Hivatal Informatikai és Rendészeti Irodájának vezetője és**

**Szabó László igazgató, Egri Közszolgáltatások Városi Intézménye**

**Határidő: 2025. április 15.**